Ingen kvaler, vi betaler. Sådan lyder det fra Bogø Sandwich, der inviterer 50 hjemløse ind til en hyggelig juleaften.

Bogø Sandwich inviterer den 25. december hjemløse ind til en juleaften på restaurantens regning. Det skriver de på deres Facebook-side. Alt mad og drikkevarer vil være gratis for de første 50 hjemløse, der møder op, og det hele forgår i Østerågade 5. - Juletiden er den hyggeligste tid på året, hvor der er plads til fornyelse og gamle traditioner. Tiden, hvor vi alle tænker på hinanden, for julen er for alle, skriver Bogø Sandwich. ​- Vores køkkenchef fra Bogø Sandwich vil sørge for, at alle ens julesanser vil blive tilfredsstillet, og aftenen vil ose af varme, hyggeligt samvær og dejlig mad. - Vi sammensætter en skøn menu, og alt, som du skal gøre, er at møde op med dit gode julehumør og være klar på en hyggelig aften i godt selskab. Arrangementet er alkoholfrit og varer fra 17.00 til 22.00.